Document ID: 32012R0380

KOMMISSIONENS FORORDNING (EU) Nr. 380/2012
af 3. maj 2012
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelsesbetingelserne og anvendelsesniveauerne for fødevaretilsætningsstoffer, der indeholder aluminium
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Den Europæiske Fødevaresikkerhedsautoritet (EFSA) anbefalede i sin udtalelse af 22. maj 2008 (2) at sænke det tolerable ugentlige indtag (TWI) af aluminium til 1 mg/kg legemsvægt/uge. EFSA vurderer endvidere, at den reviderede TWI generelt overskrides for særligt udsatte forbrugere, især børn, i store dele af Unionen.
(3)
EFSA vurderer, at den vigtigste eksponeringsvej for den brede befolkning for så vidt angår aluminiumforbindelser er via fødevarer, både på grund af naturlig forekomst af aluminium i fødevarer og som følge af anvendelsen af aluminiumforbindelser i forarbejdningen af fødevarer, herunder fødevaretilsætningsstoffer. EFSA kan dog ikke sætte tal på hver enkelt kildes rolle, hvilket skyldes, at de relevante kostundersøgelser og analysemetoder er tilrettelagt/udformet således, at de kun gør det muligt at bestemme det samlede indhold af aluminium i fødevaren.
(4)
I henhold til bilag II til forordning (EF) nr. 1333/2008 er det tilladt at anvende fødevaretilsætningsstoffer, der indeholder aluminium, i en lang række fødevarer, ofte med meget høje maksimalgrænseværdier eller uden nogen angivelse af maksimumsniveauer (quantum satis).
(5)
I henhold til bilag II til forordning (EF) nr. 1333/2008 og Kommissionens forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 (3) er det tilladt at anvende visse farvestoffer, der kan indeholde aluminium i lakform, i en lang række fødevarer, normalt uden nogen angivelse af grænseværdier for koncentrationerne af aluminium i lakkerne.
(6)
De nuværende anvendelsesbetingelser bør derfor ændres, ligesom anvendelsesniveauerne for fødevaretilsætningsstoffer, der indeholder aluminium, herunder aluminiumlakker, bør sænkes, så det sikres, at den reviderede TWI ikke overskrides.
(7)
Eftersom fremstillingsmetoder med anvendelse af større mængder fødevaretilsætningsstoffer er blevet anvendt i årtier, bør der indrømmes en overgangsperiode for at give lederne af fødevarevirksomheder tid til at tilpasse sig til de nye krav, der fastsættes ved denne forordning, for anvendelser af andre fødevaretilsætningsstoffer indeholdende aluminium end lakker.
(8)
Mærkning af indholdet af aluminium i aluminiumlakker, der ikke er bestemt til salg til den endelige forbruger, sker i dag på frivillig basis. Mærkningen bør gøres obligatorisk inden for 12 måneder efter denne forordnings ikrafttræden for at gøre det muligt for fødevareproducenter, der anvender aluminiumlakker, at tilpasse sig til de foreslåede grænseværdier for disse lakker. Der bør således fastsættes en længere overgangsperiode end de 12 måneder for at give lederne af fødevarevirksomheder tid til at tilpasse sig til de nye krav, der fastsættes ved denne forordning.
(9)
Bilag II, som ændret ved Kommissionens forordning (EU) nr. 1129/2011 (4), finder i princippet anvendelse fra den 1. juni 2013. For at lette en effektiv gennemførelse af bilag II bør de anvendelsesperioder, der ikke begynder den 1. juni 2013, og som ligger efter denne forordnings ikrafttræden, indsættes i nævnte bilag.
(10)
Ifølge oplysninger fra fødevareproducenter anvendes det aluminiumholdige bærestof bentonit (E 558) ikke længere. Stoffet er derfor ikke opført i del 1 i bilag III til forordning (EF) nr. 1333/2008 og bør også udgå af listen over alle tilsætningsstoffer i del B i bilag II til forordning (EF) nr. 1333/2008.
(11)
De aluminiumholdige fødevaretilsætningsstoffer calciumaluminiumsilicat (E 556) og aluminiumsilicat (kaolin) (E 559) bør udgå af listen over alle tilsætningsstoffer i del B i bilag II til forordning (EF) nr. 1333/2008, da disse stoffer kan erstattes af andre fødevaretilsætningsstoffer.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilaget til nærværende forordning.
Artikel 2
1. Fødevarer, der ikke opfylder bestemmelserne i denne forordning gældende fra den 1. februar 2014, og som lovligt er blevet markedsført inden den 1. februar 2014, kan fortsat markedsføres indtil datoen for deres mindste holdbarhed eller sidste anvendelsesdato.
2. Uanset stk. 1 kan fødevarer, der indeholder aluminiumlakker og ikke opfylder bestemmelserne i denne forordning gældende fra den 1. august 2014, og som er blevet lovligt markedsført før den 1. august 2014, fortsat markedsføres indtil datoen for deres mindste holdbarhed eller sidste anvendelsesdato.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. maj 2012.

Labels: 3
0
1
17